Skont il-kostituzzjoni chairman jiġi maħtur mill-President tar-Repubblika, fuq parir tal-Prim Ministru wara konsultazzjoni mal-Kap tal-Oppożizzjoni. Imma għall-PN din tgħodd biss għal meta jkunu fil-gvern huma. Tant kemm huma ossessjonati bil-poter u bid-dritt divin li jmexxu li issa fl-Oppożizzjoni jesiġu li jaħtru l-istituzzjonijiet huma. Għax fejn ma jogħġobhomx jipprotestaw, fejn ma tiġihomx żewġ jaraw kif se jħassru. Issa l-Kummissjoni Elettorali m'għadhiex tinħatar sew qalu. Meta kienet tinħatar il-Kummissjoni Elettorali fi żmienhom qatt m'attakkaw din l-istituzzjoni u sejħulha biased. L-istess iridu jiddettaw għal kull awtorità indipendenti oħra inkluż l-Awtorità tax-Xandir. Iridu jaħtru lil min jidhrilhom huma, kull kejk iridu jaqsmuh u jduquh huma l-ewwel. Draw ikunu minn fuq u privileġġjati qed ngħid. Għax din oħra tal-kriminalità. Dejjem l-istess diska mġenġla tat-tmeninijiet. Bi gvern Laburista jkun hawn id-dlam, il-biża, il-kriminalità mbierek Alla tgħolli rasha taħt il-Labour biss. Avolja kont għadni tifla żgħira niftakar li fil-bidu tas-snin 90 kien hawn tħassib li l-kriminalità partikolarment serq u każi tad-droga bdew jiżdiedu b'mod allarmanti. Meta l-Prim Ministru ta' dak iż-żmien kienu jsaqsuh x'qed jikkawża din il-mewġa ta' kriminalità, kien iweġibhom billi jgħid li dan qed jiġri mhux tort tal-Gvern imma għaliex ''il-poplu qed jitlef il-morali.'' Għal PN, taħt Gvern Nazzjonalista l-kriminalità sseħħ għax tlifna l-morali, taħt Gvern Laburista l-kriminalità sseħħ tort tiegħu. Partit b'saħħtu, b'viżjoni, kredibbli u stabbli ma jiħux deċiżjonijiet minn wara l-Eżekuttiv u d-delegati tiegħu, minn wara d-deputati, il-kandidati, l-attivisti u l-membri tiegħu. Kwistjoni hekk serja ta' koalizzjoni ma' partit ieħor ma toħroġx fil-pubbliku u saħansittra jiġu ppublikati it-termini u l-kundizzjonijiet fuq il-mezzi tax-xandir qabel ma jiġu kkonsultati l-uffiċjali tal-partit. Aħseb u ara kemm jista' jitqies partit serju l-PN meta l-kandidati tiegħu ħassewhom irrabjati għaliex saru jafu b'dan kollu minn fuq il-midja soċjali u minn fuq il-ġurnali. U bir-raġun jirrabjaw hekk kif waħda mill-kapijiet tal-koalizzjoni pubblikament irrelegat lill-kap l-ieħor bħala student tagħha. Jirrabbjaw ukoll għall-fatt li l-kandidati jridu jgħaddu mill-iskrutinju u l-approvazzjoni tal-bord rispettiv imma hemm min għandu l-barka tal-kapo u jiġi approvat bla ebda skrutinju. It-trasparenza u l-ġustizzja tassew jeċċellaw fi ħdan il-PN. Dawn jiddiskriminaw fost il-membri ta' darhom stess aħseb u ara x'jagħmlu minn fost il-poplu jekk ikunu jerġgħu fil-poter. Il-PL awgura lill-PN li issa għandu żewġ kapijiet. Jidher li l-PN se jkollu aktar kapijiet milli indjani. Wara li dan il-Gvern qajjem lil dan il-pajjiż mill-koma u refgħu minn xagħru, ma tistax tħalli lil min qed joffri lill-pajjiż, futur inċert ibbażat fuq esperiment. Qatt mhu ż-żmien li pajjiż tesperimenta bih. Il-koalizzjoni offruta mill-Oppożizzjoni ġiet deskritta bħala esperiment. Lesti intom li tesperimentaw bl-istabilità ta' ħajjitkom, bil-futur tagħkom, tal-familji tagħkom, ta' wliedkom, ta' l-anzjani tagħkom? Dan li ġie ddikjarat minn din il-koalizzjoni: "Agħtu ċans lil dan l-esperiment." Mela pajjiżna u ħajjitna huma xi laboratorju? Żelqa waħda u pajjiżna jerġa' jaqbad ir-rotta l-ħażina. Il-pajjiż gawda minn tmexxija stabbli u ta' kredibilità. Ikun tassew dnub li l-pajjiż jerġa' jitpoġġa f'biża' ta' instabbiltà politika li twassal għall-kollass ekonomiku u nixfa fil-ħolqien ta' opportunitajiet ta' investiment u xogħol, b'detriment għal żieda fil-qgħad fost iż-żgħażagħ tagħna. Imbagħad fuq kollox, kif tista' tafda partit hekk kif jippontifika fuq il-governanza tajba u t-trasparenza u mbagħad minn fuq il-bankijiet tal-Oppożizzjoni stess qed jaħdem skemi ta' kif idur mal-liġijiet tal-pajjiż? Kif tista' tafda l-finanzi tal-pajjiz f'idejn partit li tefa' lilu nnifsu f'qiegħ ta' baħar ta' djun u avolja ra kif għamel biex dar u kiser il-ligi tal-finanzjament tal-partiti xorta ma qalax il-mażżra minn ma'għonqu u għadu mgħerreq bid-dejn? Lanqas kien kapaċi jirranġa u jimmaniġġja daru, aħseb u ara l-pajjiż. Għandhom bżonn jieħdu kors fil-Muscatonomics forsi jibdew jieħdu ftit ruħ. U għalhekk għeżież qarrejja, għiduli ftit kif qatt jista' partit, li meta kien fil-gvern lanqas qatt ma pproduċa uqija profitt, jifhem u saħansitra jagħmel surplus? Dan kien il-partit li fil-gvern kien jiftaħar li jħalli l-prezzijiet jogħlew u bla mistħija ta' xejn jipproklama li lesti li jagħmlu d-dejn u mbagħad jitħallas minn uliedna u wlied uliedna. Din responsabbiltà. Dak għaqal. Il-PL huwa partit magħqud, partit wieħed, mexxej wieħed, moviment wieħed. Dan biss jista jiggarantixxi stabilità u kredibilità. Għall-kwistjonijiet li ħoloq ħaddieħor, dan il-gvern biss bil-kredibilità u l-istabilità li qed joffri jista' jsolvihom. Ħaddiehor ftit xhur qabel l-elezzjoni ġenerali lanqas hu kapaci jippreżenta lilu nniffsu bħala gvern wieħed alternattiv u daħal f'koalizzjoni minn wara dahar l-uffiċjali tal-partit stess biex forsi jinġabar. Il-PL jilqa' b'bibien miftuħin lil min b'rieda tajba jrid jersaq lejn dan il-moviment anki b'fehmiet politiċi differenti u anki iva, għall-ewwel darba sabiex f'partit wieħed, b'mexxej wieħed inkomplu fit-triq li qed tagħmel lil Malta, lil Għawdex u lil poplu tagħhom suċċess. Għalhekk b'ħeġġa qed nerġa' nitfa' n-nomina tiegħi sabiex nerġa' nservi bħala Membru fl-Eżekuttiv Nazzjonali tal-PL u b'umiltà nfittex il-fiduċja ta' sħabi d-delegati. Dan hu l-partit li l-għażiża ommi, il-Bambin jagħtiha l-glorja tal-ġenna, kienet dejjem tgħallimni biex dejjem inħobb u nħaddan l-ideali soċjal-demokratiċi tiegħu, għax huwa biss il-PL li jimpurtah miż-żgħir, il-PL biss irid ikun biex joħloq u jsaħħaħ il-middle class, il-PL biss jimpurtah mill-familji, mill-ulied u mill-anzjani, mill-edukazzjoni u mis-saħħa tagħhom. Il-PL jimpurtah li jkollok il-mezzi sabiex tipprovdi l-platt fuq il-mejda u jara li mill-ġid li jinħoloq fil-pajjiż dan jitqassam b'mod ġust fejn dawk li għandhom bżonn l-aktar, huma dawk li jgawdu l-aktar. Il-PL rawwem fija s-sens tal-ġustizzja soċjali u navvanza kemm navvanza fil-karriera, it-twemmin Laburista għallimni li ma nara 'l ħadd qatt dubbien u ma ninsa qatt minn fejn bdejt u bint minn jien, bint il-ħaddiema, li dejjem kielu biċċa ħobż bis-saħħa ta' xogħol iebes u onest. Jien lesta li nkompli naħdem f'dan il-moviment ħalli dawn l-ideali jkomplu jitħaddmu hekk kif dan il-poplu wera fiduċja f'dan il-partit fil-gvern u persważa li se jerġa' jagħmel l-istess bi ħġaru fix-xhur li ġejjin meta tiġi s-siegħa tal-prova. Nawgura lill-qarrejja ġentili tal-gazzetta Kullħadd, l-Għid it-Tajjeb.